 NA GEORGE ODIWOUR GHARAMA ya maisha imeendelea kuwalemea Wakenya wenye mapato ya chini, huku wengi sasa wakishindwa hata kununua omena. Samaki hao wadogo ambao kwa muda mrefu wamekuwa wakichukuliwa kuwa chakula cha masikini, sasa wamepanda bei karibu mara mbili. Katika muda wa siku chache zilizopita, bei ya Omena imepanda ghafla kwa zaidi ya asilimia 70. Chakula hicho ambacho ni maarufu hasa miongoni mwa jamii zinazoishi karibu na Ziwa Victoria, kimekuwa ghali kwa familia maskini zisizoweza kununua aina nyingine za protini kama vile kuku, samaki kama mbuta na tilapia pamoja na nyama. Kwa kawaida, omena huuzwa kwa mikebe. Mkebe wa kilo mbili, ambao ndio mkubwa zaidi, sasa unauzwa kwa Sh450 kutoka Sh300 wiki chache zilizopita. Taifa Leo ilikutana wa wakazi wa maeneo hayo walionung’unikia ugumu wa maisha, huku wengi wakisema wamelazimika kutafuta chakula mbadala wanachomudu kununua. Mkazi wa Shauri Yako, Lencer Akoth, ambaye ni mama wa watoto wawili, alisema omena ni sehemu ya mlo wake kila wiki. Kawaida, huwa ananunua samaki hao sokoni na kuwaandaa kwa namna tofauti. “Watoto wangu walifurahia kula omena kwa sababu ni kibadala cha samaki. Nilishangaa, hata hivyo, kupata bei zimeongezeka karibu maradufu. Siwezi kumudu bei na kulisha familia yangu jinsi nilivyokuwa nikifanya awali,” alisema. Mjini Homa Bay, watu hutumia kiasi cha hadi Sh100 kununua vyakula kwenye vioski -bei inayoweza kununua vyakula kama chapati na maharage au chipsi. Kwa wapenzi wa ugali hata hivyo, bei hiyo inawawezesha kupakuliwa bakuli la omena. Ila kwa sasa, kiasi cha omena kinachopakuliwa kimekuwa kikipungua katika muda wa siku chache zilizopita. Mmiliki wa kibanda cha chakula, Bi Quinter Atieno, alieleza Taifa Leo kuwa, hapati tena faida alivyokuwa akipata kabla ya bei za omena kupanda. Alikuwa akipokea zaidi ya watu 10, wengi wao wakiwa waendeshaji bodaboda na jua kali. Walikuwa wakienda kula omena kila wakati kati ya saa sita na saa nane adhuhuri katika kibanda chake cha hoteli, mjini Homa Bay. Lakini sasa, wengi huhepa kabisa kula chakula cha mchana, au wanapokula, hawaagizi tena omena wala vyakula vya bei ya juu. Maafisa wa uvuvi Homa Bay wanasema, bei ya sasa ya omena inatokana na samaki hao kuwa haba. Hali hiyo imechangiwa na masuala kadhaa ikiwemo mabadiliko ya soko, hali ya anga na kutumiwa kupita kiasi kwa raslimali za Ziwa Victoria. Mkurugenzi wa Uvuvi Kaunti ya Homa Bay, Bw George Okoth, alisema idadi ya omena wanaovuliwa imepungua huku wateja wakisalia kuwa wengi. “Idadi ya bidhaa isipoambatana na ya wateja, bei hupanda. Watu wengi wanapendelea kula omena kwa sababu ni ya bei ya chini,” alisema. Kulingana na afisa huyo, shughuli za uvuvi kwenye ziwa hilo vilevile zimeongezeka kadri miaka inavyosonga. Anasema watu wengi wanajiunga na biashara ya kuvua omena. Hata hivyo, hakuna anayejishughulisha kuhusu kulinda ziwa hilo, ili kuhakikisha idadi ya samaki inaongezeka. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  